Obert l'accés rodat a la urbanització El Regalón
05 de novembre de 2020

La Regidoria de Mobilitat Sostenible de l'Ajuntament de Llíria ha informat que, després de dos mesos de tall de l'accés a la urbanització del Regalón amb motiu de les obres d'ampliació de la CV-35, en este tram que afecta el terme municipal de Llíria, les persones usuàries ja poden accedir a la mateixa pel vial de servei que uneix este nucli urbà amb el de Puig-i-lis.

Segons ha detallat l'edil de Mobilitat, Paco García, “este tram va estar tallat per l'excavació del desmunt entre els PP.KK. 25+200 i 25+700, on el cap del nou talús envaïa la via de servei per a accedir al Regalón, la qual ha sigut reculada cap al carril bici, extrem que feia necessari tallar el trànsit per a evitar qualsevol risc per a les persones usuàries durant l'execució”.

Neteja i adequació carril bici

En l'execució dels treballs, també s'ha netejat tot el tram de carril bici que discorre paral·lel a l'autovia i s'ha deixat en perfectes condicions d'ús.